Nevjerojatno veliku količinu oružja, streljiva i eksplozivnih tvari zaplijenili su službenici bjelovarske Policijske postaje kod jednog 81–godišnjeg Bjelovarčanina. Vjerovali ili ne, u pretrazi njegovog doma policija je pronašla ručni bacač raketa M–80, tzv. ”Zolja”, potom 15 ručnih bombi, tri topnička streljiva kalibra 20 milimetara, 10 raznih pištolja i revolvera, dvije automatske puške, jednu poluautomatsku pušku, jednu repetirajuću pušku, pet strojnica, jednu pušku s glatkom cijevi, tzv. pumpericu, jednu malokalibarsku pušku, cijev za pušku ručne izrade kalibra 16 milimetara te nevjerojatnih 8.986 metaka različitog kalibra.

Maltretirao dvostruko mlađu susjedu

Kako navode iz policije, sve navedeno je kod 81–godišnjaka pronađeno posve slučajno. Naime, starac je prijavljen za kazneno djelo ”Nametljivo ponašanje” koje je prijavila njegova 40–godišnja susjeda koju je opsjedao godinu dana. Stalno ju je nazivao na telefon, a vrhunac njegove nasrtljivosti dogodilo se nedavno kada ga je nedavno zatekla kako 7. kolovoza pokušava nasilno otvoriti ulazna vrata njene kuće. Samo dva dana kasnije posjetila ga je policija.

–Prije pretrage je pozvan da dragovoljno preda predmete koji se traže te je tom prilikom predao pet mobilnih telefona s pripadajućima SIM karticama–moglo se čuti tijekom današnje konferencije u zgradi PU bjelovarsko–bilogorske.

No, policija je imala indicije kako muškarac kod sebe drži oružje, a premetačina je to i dokazala.

Prijete mu godine zatvora

Naravno, svo oružje, streljivo i minsko–eksplozivna sredstva su mu oduzeta, kao i oružje i streljivo koje je uz oružani list posjedovao legalno. Starac se sumnjiči za ukupno četiri kaznena djela. Za kazneno djelo ”Nametljivo ponašanje” i ”Narušavanje nepovredivosti doma i poslovnog prostora” predviđena je zatvorska kazna od jedne godine. Za kazneno djelo ”Nedozvoljeno posjedovanje, izradu i nabavljanje oružja i eksplozivnih tvari”, a riječ je o većim količinama oružja, predviđena je kazna do pet godina zatvora.

–Pretraga doma u konkretnom kriminalističkom istraživanju provedena je s ciljem zaštite žrtve konkretnog kaznenog djela, nakon što je policija u suradnji sa žrtvom sačinila procjenu njene ugroženosti–naveli su iz policije. Inače, PU bjelovarsko–bilogorska je samo tijekom ove godine provela oko 200 mjera usmjerenih na zaštitu žrtava kaznenih djela s elementima nasilje. (ika)

1 of 11

Comments

comments